СТАНОВИЩЕ

За кандидатурата на гл. ас. д-р Владимир Георгиев Станев, единствен участник в конкурса за „Доцент“ по шифър 2.2. История и Археология (Нова българска история (1878 - 1944) - Въоръжената съпротива в България 1841 - 1944), обявен за нуждите на ИФ при СУ „Св. Климент Охридски“ в ДВ бр. 96 от 19. XI. 2021.

От доц. д-р. Тодор Попнеделев - Катедра история на България, Исторически факултет - СУ „Св. Климент Охридски“

Единственият участник в конкурса за доцент гл. ас. д-р Владимир Станев започва преподавателската си работа в Историческия факултет - СУ „Св. Климент Охридски“ като хоноруван асистент през 2001 г. и преминава през следващите длъжности - 2006 г. старши асистент, от 2007 г. главен асистент и до днес. Подчертавам, че той преминава през всички тези степени, натрупвайки голям преподавателски стаж и ерудиция за работа със студенти. Това ясно личи и от приложената справка за неговата аудиторна заетост. Д-р Станев от дълги години води лекционните курсове на студенти историци по Нова българска история (з.о) и на студенти от специалност История и геополитика на Балканите (р..о), а също и семинарни занятия по същата дисциплина в специалностите История, История и геополитика на Балканите и Етнология. Той чете и лекционен курс „Националното движение на българите през XX в.“ за студенти редовно и задочно обучение. От три учебни години кандидатът води и семинарните занятия на студенти историци по „Българска историография“, дисциплина, на която съм титуляр и смея да изразя удовлетворението си от неговата професионална работа. Д-р Станев води и три курса в магистърски програми на Факултета.

В представените за конкурса изследвания (монографии, студии и статии) от д-р Станев се налагат няколко изследователски центъра. Ще обърна внимание само на три от тях. Единият безспорно е свързан с преподавателската работа на кандидата и изяснява черти и процеси от националното движение на българите за освобождение и обединение през XX в. Към тях спадат: „**Някои аспекти на извънреволюционната дейност на ВМРО по спомени на участници“; „Акция „НЕУДОБНИТЕ“: деветнадесетомайците срещу ВМРО в оценките на съвременниците и на историографията“ и „1903 и 1923 година, или как се взема решение за въстание“.**

В тях прави впечатление обективният поглед на автора при рисуване на реалистичния облик на целите на движението и средствата за постигането им, без да се спестяват и някои черни щрихи, породени от различни фактори.

Друг важен въпрос, свързан с някои от последствията за България от Първата световна война и наложените й строги ограничения от Парижката Мирна конференция, също е предмет на изследване от д-р Станев. Той намира аргументираното си изложение в монографията **„Междусъюзническият военен контрол в България (1920 - 1927)“** и статията .**„Междусъюзническият военен контрол и разоръжаването на гражданското население след Първата световна война“.** В тях кандидатът изчерпателно представя продължителната работа на съглашенските комисии в България по военните ограничения , както и съпротивата на управляващите в Царството и обикновеното население.

Несъмнено в представените за конкурса изследвания с пълнота е разгледана темата за въоръжената съпротива в България в периода 1941 - 1944 година. Тук личи задълбоченият интерес на д-р Станев по въпроса. В разглеждането му той е подходил съобразно с най-добрите традиции в българска историография - изследване на различни страни на поставената тема в статии и накрая обобщаваща монография - **ШУМЪТ ОТ ДЕБРИ И БАЛКАНИ. ПАРТИЗАНИТЕ В БЪЛГАРИЯ (1941 – 1944).** София: Университетско издателство „Св. Климент Охридски“, 2022.

Изследването е построено върху богат и най-вече неизползван архивен материал. В обръщение критично е въведена обемна литература по въпроса, издадена у нас до 1989 г., която бе тиражирана от „Партиздат“ с желание да се изгради образа на „антифашистката съпротива“ в страната. Анализирана е също голяма по обем научна литература, засягаща различни страни на въпроса.

Едно от основните достойнства на труда е, че за пръв път в нашата историография тази тема се поставя в контекста на националната ни история, съобразно с промяната на съотношението на силите във Втората световна война, в зависимост от политиката на Москва, на ръководството на БРП (к.) и подтиците на отделни личности да участват в движението. Този подход на кандидата му е дал възможност да установи реалистично създаването и организацията на партизанското движение, етапите и неговия обхват, а също и реалните цели на тази въоръжена форма на съпротива. Коректно е установена реакцията на държавата, на нейните структури и тяхната ефективност върху хода на партизанското движение. Достойнство на монографията е, че авторът прави и задълбочен преглед на градения героичен образ на партизаните след 1944 г. и усилията той да се включи като съществена част от националната ни памет.

Цялото изследване на д-р Станев дава най-пълната до момента в историографията картина на партизанското движение. Авторът е съумял да „надникне“ и в човешката природа, в морала на участниците в движението и техните противници, което дава желаната пълнота в подобно научно изследване.

В заключение ще отбележа, че представените научни трудове на д-р Станев са негово лично дело и не могат да будят съмнение за плагиатство. Той напълно е покрил националните наукометрични изисквания. С пълна увереност препоръчвам на уважаемите членове на научното жури да присъдят на гл. ас. д-р Владимир Станев научната длъжност доцент. Той напълно я заслужава.

Доц. д-р Тодор Попнеделев